'નિમુની નિશાની પણ નેસ્તનાબૂદ કરી દેવા માટે મંજુ મક્કમ હતી. એના પેટે પહેલી દીકરી પછી બે દીકરાઓની મૂડી થઇ ગઇ એ પછી મંજુએ તને ખતમ કરી દેવા કાવતરું કર્યું. એના પેટે જણેલાઓને જ પૂરો વારસો મળે એ માટે એ તને મારવા માગતી હતી. એના આ પ્લાનમાં હરિવલ્લભની પણ સંમતિ હતી. સાડા છ વર્ષની ઉંમરે તું પાણીની ટાંકીમાં પડી ગયો એ કોઇ અકસ્માત નહોતો, મંજુએ સિફતથી તને ધક્કો માર્યો હતો. ભલું થજો કાશીબાનું કે સમયસર આવીને એમણએ તને ઉગારી લીધો અને મંજુનો પ્લાન ફ્લોપ ગયો. બીજા દિવસે હું ખબર કાઢવા આવ્યો ત્યારે મેં આખી પરિસ્થિતિનો તાગ મેળવી લીધો હતો. ગળામાં પહેરેલી હતી એ અઢી તોલાની ચેઇન ઉતારીને મેં કાશીબાને આપી દીધેલી અને હાથ જોડીને એમને કહેલું કે આ છોકરાનું હવે તમે ધ્યાન રાખજો. એ પછી તું સમજણો થયો ત્યાં સુધી ચોવીસે કલાક કાશીબા તારી કાળજી લેતા હતા.'